L 141/60
MT
Il-Ġurnal Uffiċjali tal-Unjoni Ewropea
31.5.2023
(c) il-parti dinamika tal-allokazzjoni fuq talba li tinkludi r-riżorsi għall-forniment ta’ servizzi mitluba permezz talmekkaniżmu ta’ allokazzjoni dinamika fuq talba f’konformità mal-Artikoli 7 u 8; (d) il-parti tal-marġni tal-kriżi li tinkludi riżorsi għall-forniment ta’ servizzi f’każ ta’ talbiet dinamiċi ta’ prijorità għolja meta r-riżorsi ta’ partijiet oħra tal-ġabra ma jkunux biżżejjed, f’konformità mal-Artikolu 7.
(4) Il-Kummissjoni għandha tikkomunika lill-parteċipanti l-ishma tagħhom, is-servizzi disponibbli u l-attributi relatati għall-PPT li jmiss flimkien mal-valuri tagħhom fit-tokens, l-aħħar 30 ġimgħa qabel id-data tal-bidu tat-terminu tal-PPT.
(5) L-ewwel PPT għandu jibda mad-dħul fis-servizz taċ-ċentru tal-GOVSATCOM, u t-tul ta’ żmien tiegħu għandu jkun ta’ sentejn.
Ladarba jiskadi l-PPT, għandu jibda PPT ieħor għall-istess tul ta’ żmien.
Artikolu 4 Kumpens, tokens u kontijiet tas-servizzi tal-GOVSATCOM (1) Is-servizzi tal-GOVSATCOM għandhom jiġu kondiviżi u jingħataw prijorità bejn l-utenti permezz ta’ kumpens bl-użu tat-tokens.
(2) Il-valur tal-kumpens bażi ta’ servizz għandu jkun is-somma tal-kumpensi li jingħataw lill-fornituri tar-riżorsi biex jagħmlu disponibbli r-riżorsi meħtieġa għall-forniment tas-servizz bl-attributi u d-durata speċifiċi indikati fit-talba għal servizz rispettiva.
Il-valur tal-kumpens ta’ servizz għandu jkun a) 80 % tal-valur tal-kumpens bażi tiegħu f’każ ta’ talbiet ta’ prijorità baxxa, b) 100 % tal-valur tal-kumpens bażi tiegħu f’każ ta’ talbiet ta’ prijorità medja c) 130 % tal-valur tal-kumpens bażi tiegħu f’każ ta’ talbiet ta’ prijorità għolja.
(3) Kull parteċipant għandu jkollu l-kont tal-parteċipant tiegħu li jkollu t-tokens tiegħu.
Kull kont parteċipant għandu jinqasam f’żewġ partijiet: a) il-partijiet imħallsa minn qabel u b) dawk imħallsa fuq talba, li jintużaw għall-kumpens tasservizzi mitluba bl-użu ta’ mekkaniżmi ta’ allokazzjoni dinamika mħallsa minn qabel jew imħallsa fuq talba rispettivament.
Il-qsim tat-tokens tal-parteċipanti f’kull parti tal-kont għandu jiġi stabbilit mill-parteċipant qabel id-data tal-bidu tal-PPT msemmija fl-Artikolu 6 u t-tokens ma għandhomx jiġu ttrasferiti minn parti għall-oħra matul il-PPT.
It-tokens li jifdal fil-parti mħallsa minn qabel tal-kont għandhom jiġu kklerjati fl-aħħar tal-PPT skont il-paragrafu 6.
Iċ-ċentru tal-GOVSATCOM iżomm il-kontijiet tal-parteċipanti.
(4) Matul il-PPT, il-parteċipant jista’ juża l-euro biex jixtri tokens addizzjonali permezz tal-Kummissjoni skont il-proporzjon tal-konverżjoni ta’ tokens għal euro definit għal dak il-PPT.
Il-Kummissjoni għandha tinforma liċ-ċentru tal-GOVSATCOM u t-tokens addizzjonali għandhom jiżdiedu mal-parti tal“ħlas fuq talba” tal-kont tal-parteċipant rispettiv.
(5)
Parteċipant jista’ jagħti tokens mill-kont tiegħu lil parteċipant ieħor.
It-trasferiment tat-tokens minn kont ta’ parteċipant għal ieħor għandu jintalab mis-CGA tal-parteċipant li jagħti d-donazzjoni liċ-ċentru tal-GOVSATCOM u l-aċċettazzjoni tad-donazzjoni mis-CGA tal-parteċipant riċeventi.
It-tokens għandhom jiġu ttrasferiti mill-istess parti tal-kont tal-parteċipant li jagħti t-tokens (il-parti mħallsa minn qabel jew fuq talba) għall-istess parti tal-kont tal-parteċipant riċeventi.
Il-parteċipant jista’ jagħti tokens mis-sehem tiegħu għall-allokazzjoni fissa ta’ servizzi f’konformità mal-Artikolu 6 lil parteċipant ieħor, u jinforma lill-Kummissjoni.